醉筆呈尚長道
作者：楊萬里
朝代：宋

paragraphs: 晚風一雨生新漲，只送仙槎到天上。
十年相別一相逢，和氣春風談笑中。
如今耆舊晨星似，猶及先生說遺事。
舌端往往疏九河，只有剩浪無欠波。
漢渠周柱幾青竹，却在先生一泓腹。
諸公道是今乏才，如何此士尚塵埃。
此行青規更黄閣，拭目孤鴻徑寥廓。
能念南溪病客無，風來肯寄半行書。